NARIADENIE KOMISIE (ES) č. 204/2006
zo 6. februára 2006,
ktorým sa upravuje nariadenie Rady (EHS) č. 571/88 a mení a dopĺňa rozhodnutie Komisie 2000/115/ES v súvislosti s organizovaním štatistických zisťovaní Spoločenstva o štruktúre poľnohospodárskych podnikov v roku 2007
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho Spoločenstva,
so zreteľom na nariadenie Rady (EHS) č. 571/88 z 29. februára 1988 o organizovaní prieskumu štruktúry poľnohospodárskych podnikov v Spoločenstve (1), a najmä na jeho články 5 a 8,
keďže:
(1)
Zoznam ukazovateľov uvedených v prílohe I k nariadeniu (EHS) č. 571/88 sa musí upraviť, aby sa zohľadnil vývoj poľnohospodárskeho sektora a Spoločnej poľnohospodárskej politiky.
(2)
V niektorých členských štátoch ukázali výsledky štatistického zisťovania Spoločenstva o štruktúre poľnohospodárskych podnikov uskutočneného v roku 2003 že niektoré ukazovatele nie sú významné a iné sa stali dôležitejšími.
(3)
Nariadením Rady (ES) č. 1782/2003 z 29. septembra 2003, ktorým sa stanovujú spoločné pravidlá pre režimy priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (2), sa udržovanie pôdy v dobrom poľnohospodárskom a ekologickom stave zavádza medzi poľnohospodársku činnosť, čím sa revízia rôznych definícií stala nevyhnutnou.
(4)
Samotné nariadenie (EHS) č. 571/88, ako aj rozhodnutie Komisie 2000/115/ES (3), ktoré obsahuje definície a vysvetlenia k uvedenému nariadeniu, by sa preto mali zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Stáleho výboru pre poľnohospodársku štatistiku, ustanoveného rozhodnutím Rady 72/279/EHS (4),
PRIJALA TOTO NARIADENIE:
Článok 1
Príloha I k nariadeniu (EHS) č. 571/88 sa nahrádza znením uvedeným v prílohe I k tomuto nariadeniu.
Článok 2
Príloha I k rozhodnutiu 2000/115/ES sa mení a dopĺňa tak, ako je uvedené v prílohe II k tomuto nariadeniu.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. februára 2006